
RAPORT  COMUN

asupra proiectului de Lege pentru completarea art.100 din Legea nr.188/1999 privind Statutul funcţionarilor publici
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia pentru muncă şi protecţie socială au fost sesizate, prin adresa nr. PLx 53/2017 din 1 februarie 2017, cu dezbaterea pe fond, în procedură obişnuită, a proiectului de Lege pentru completarea art.100 din Legea nr.188/1999 privind Statutul funcţionarilor publici.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.719/21.07.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/1155/21.02.2017)

· punctele de vedere, negative, ale Guvernului (nr.1572/25.08.2016 şi nr.940/MRP/28.02.2017).

Proiectul de lege are ca obiect de reglementare completarea art.100 din Legea nr.188/1999, în sensul interzicerii reducerilor posturilor ocupate de funcţionarii publici care au mai mult de 3 ani până la pensionare, cu obligaţia îndeplinirii cumulative şi a unor condiţii de către aceştia.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din data de 4 aprilie 2017 şi-au înregistrat prezenţa 17 deputaţi din totalul de 21 membri. În urma dezbaterilor şi a opiniilor exprimate, membrii comisiei au hotărât, cu majoritate de voturi (2 abţineri), respingerea proiectului de lege. 
La dezbateri au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Dezvoltării Regionale, Administrației Publice și Fondurilor Europene:
- d-l Angel Gheorghiu - Subsecretar de Stat 

- d-l Leonard Irindea – director

- d-l Ovidiu Riste - manager public

- d-na Domnica Focșăneanu - şef serviciu
- d-na Vasilica Vată – consilier
- d-na Gabriela Dobre – inspector.

La şedinţa Comisiei pentru administraţie publică şi amenajarea teritoriului din data de 21 februarie 2017 şi-au înregistrat prezenţa 24 deputaţi din totalul de 25 membri. În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea proiectului de lege.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman, Secretar de Stat în cadrul Ministerului Dezvoltării Regionale, Administrației Publice și Fondurilor Europene.
Proiectul de lege a fost adoptat de Senat în şedinţa din 22 decembrie 2016, în condiţiile art.75 alin.(2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.
În urma finalizării dezbaterilor, cele două Comisii propun Plenului Camerei Deputaţilor respingerea proiectului de lege din următoarele considerente:
- textul de lege aflat în vigoare permite reducerea posturilor din autoritatea sau instituția publică supusă reorganizării, ori instituirea unei excepții ar trebui să aibă același fundament obiectiv, legat de posibilitatea continuării activității în cadrul noii structuri organizatorice și nu poate viza elemente subiective legate de situația anumitor funcționari publici, întrucât reorganizarea presupune tocmai o nouă viziune asupra modului de exercitare a competenței instituționale, iar instrumentul de realizare a acesteia constă în posturile cărora le sunt asociate activități specifice. O astfel de exceptare ar crea o situație discriminatorie în rândul funcționarilor publici.

- reglementarea actuală protejează drepturile de carieră ale funcționarilor publici și preîntâmpină arbitrarul unei eliberări din funcția publică. În caz de reorganizare, funcționarii publici sunt, de principiu, încadrați în noua structură și doar în subsidiar consecința este eliberarea din funcție. Însă chiar și în acest caz, persoanele își păstrează calitatea de funcționar public, intră în corpul de rezervă al funcționarilor publici și au posibilitatea de a fi reîncadrați.

